Helpende Hand het omgee-hart vir Humansdorp | News24
Helpende Hand het omgee-hart vir Humansdorp
Solidariteit Helpende Hand-lede (voor) Lizaan Pretorius (voorsitter), Chrisma Vorster, Hetta Lindeque (tuisgenoot), (agter) Toekie Landman, Elsabé Meyer, Minette de Jager en Juanita de Jager (Ons Winkel -kontrakteur), het 'n omgee-hart vir die minder-bevoorregte inwoners van Humansdorp. Foto:VERSKAF
DIE nie-winsgewende Solidariteit Helpende Hand Humansdorp-tak het die afgelope twee jaar verskeie lewens in die gebied aangeraak - van kleuters tot bejaardes.
As daar nood is, groot of klein, sal dié tak inspring en help.
Behoeftige kleuters in die Wielie Walie Opvoedkundige Sentrum kry danksy Helpende Hand se Kosblikkieprojek elke dag 'n warm bord kos. "Vir sommige is dit die enigste voedsame kos wat hulle die dag inkry," sê Solidariteit Helpende Hand streekorganiseerder Marlene Basson.
Daarbý betaal die tak ook die skoolfonds van een van die Graad R-leerders.
Behoeftige meisies van die Hoërskool Nico Malan ontvang gereeld sanitêre ware deur die HelpHanna-projek. Die tak het ook skryfbehoeftes vir die skool ingesamel en skoolsweetpakke vir behoeftige leerders aangekoop.
Die Laerskool Stulting is al twee jaar deel van hul Skooltassieprojek wat jaarliks skooltasse propvol skryfbehoeftes aan behoeftige graad 1-leerders oorhandig. Hulle ontvang ook sanitêre produkte.
Die skool is een van drie skole in die Oos-Kaap wat 'n Juffrou se Skatkis ontvang het. Die skatkis bevat skryfbehoeftes, pragtige Afrikaanse plakkate, legkaarte, blokkies en 'n springtou. "Verder is daar 'n verskeidenheid handleidings in die kis, wat daarop gemik is om al die grondslagfaseklasse van skole te bevorder," sê Basson.
Die span samel benodigdhede in vir twee kinders wat op 'n skooltoer na die Burgerstrandhuis gaan.
In Maart vanjaar het die Humansdorp-span nie-bederfbare kos vir behoeftige gesinne in die gemeenskap ingesamel.
Humansdorp is een van die gelukkige dorpe wat 'n Helpende Hand Tuisgenoot het. Dié Tuisgenoot, Hetta Lindeque, ondersteun sewe bejaardes maandeliks met kruideniersware.
Volgens Basson word die kruideniersware deur die Humansdorp-tak self befonds. Lindeque doen die aankope en kuier by die ontvangers.
"Ons bedank al ons lojale ondersteuners," sê Basson. "Sonder sulke wonderlike mense en organisasies sal ons nie kan doen waarvoor ons so lief is nie - om 'n positiewe verskil in minder bevoorregte inwoners se lewens te maak."